Je Guillames, sires de Biaufort, chevaliers, et je Clemence, sa femme, faisons savoir à touz... que nous avons doné à Perret, nostre fiz, nostre estant et nostre molin qui siet desoz Biaufort, et nous en sumes devestuz et en avons envesti ledit Perret. Et avons promis et promettons audit Perret, nostre fil, par nostre seirement corporelment doné sus sains euvangile, que nous contre ledit dons ne vanrons ne consentirons autruy venir. Et je, lidiz Perret, par la volunté doudit Guillamme, mon pere, et de ladite Clemence, ma mere, hay pris en fié lige ledit estant et ledit molin de la noble dame Lore, femme çay en arriers le noble baron Jehan, conte de Burgoigne et signour de Salins, et en suis entrez en son homaige liegement, pour li et pour les siens, save la feauté Jaquet, mon ainnez frere. En tesmoignaige de laquel chose, à nostre proiere et à nostre requeste, li religious et honerable home Pierre, priours de Lons, et Willerme, dyens de Lons, ont mis lours seaux pendant en ces lettres... Ce fut fait le sambadi devant l’anunciation Nostre Dame, l’an Nostre Signour qui corroit par mil CC et sexante onze.